**NACRT ZA JAVNU RASPRAVU**

SVEUČILIŠTE U ZAGREBU

AKADEMIJA LIKOVNIH UMJETNOSTI

ZAGREB, Ilica 85

KLASA:

URBROJ:

U Zagrebu, \_\_\_\_\_\_\_ 2019.

Na temelju članka 63. stavka 6. podstavka 3. Zakona o znanstvenoj djelatnosti i visokom obrazovanju (Narodne novine 123/03, 198/03, 105/04, 174/04, 46/07 45/09, 63/11, 94/13, 139/13, 101/14, 60/15 i 131/17) (u daljnjem tekstu: Zakon), članka 43. stavka 3. podstavka 1. Statuta Sveučilišta u Zagrebu, članka 13. stavka 5. točke 1. Statuta Akademije likovnih umjetnosti Sveučilišta u Zagrebu, Akademijsko vijeće, na \_\_\_\_sjednici održanoj \_\_\_\_\_\_\_\_\_\_\_\_, donijelo je

**ODLUKU**

**O IZMJENAMA I DOPUNAMA**

**STATUTA AKADEMIJE LIKOVNIH UMJETNOSTI**

**SVEUČILIŠTA U ZAGREBU**

**Članak 1.**

U Statutu Akademije likovnih umjetnosti Sveučilišta u Zagrebu (u daljnjem tekstu: Akademija), Klasa: 012-03/10-01/1, Urbroj: 251-77-01/3-10-33 od 21. listopada 2010. godine (u daljnjem tekstu: Statut), u članku 1. iza prvog stavka dodaje se stavak (2) koji glasi:

„(2) Pojmovi koji se koriste u ovom Statutu, a imaju rodni značaj, bez obzira na to koriste li se u muškom ili ženskom rodu, obuhvaćaju na jednak način muški i ženski rod.“

***Obrazloženje:***

***Obveza uporabe rodno osjetljivog jezika u svrhu promicanja ravnopravnosti spolova prema Zakonu o ravnopravnosti spolova.***

**Članak 2.**

Članak 5. Statuta mijenja se i glasi:

„(1) Djelatnosti Akademije su:

- **ustrojavanje i izvođenje sveučilišnih studija**: preddiplomski, diplomski, integrirani preddiplomski i diplomski studij; poslijediplomski sveučilišni studij i poslijediplomski specijalistički studij,

- **visoko obrazovanje**,

- ustrojavanje i provođenje različitih oblika **umjetničkog i stručnog usavršavanja** radi praćenja novih umjetničkih, znanstvenih i stručnih dostignuća, vezanih uz područje likovnih i vizualnih umjetnosti te organiziranje i izvođenje programa **cjeloživotnog učenja,**

- **izlagaštvo**, organizacija **izložbi** te umjetničkih, znanstvenih i stručnih domaćih i međunarodnih **skupova**; **galerijska djelatnost**,

- **konzervatorski i restauratorski radovi** te restauratorske analize; analize veziva, pigmenta, žbuke i soli,

- izrada umjetničkih, znanstvenih i stručnih **projekata**; umjetničkih, znanstvenih i stručnih studija, dokumentacija, analiza;

- **nadzor** nad umjetničkim projektima;

- **izrada i prodaja umjetničkih djela**, multioriginala i multipla umjetničkih djela,

- **nakladnička (izdavačka)** djelatnost; izdavanje i prodaja umjetničkih i stručnih časopisa te edicija, knjiga, monografija i publikacija iz polja umjetnosti,

- pružanje stručnih, umjetničkih i znanstvenih **konzultacija**;

- **recenziranje i revizije** projekata, stručnih, umjetničkih i znanstvenih radova.

- **suradnja** s visokoobrazovnim i kulturnim institucijama u zemlji i inozemstvu.

-**umjetnička, umjetničko-istraživačka, znanstveno-istraživačka djelatnost** u području umjetnosti; istraživanje u interdisciplinarnim područjima znanosti te u znanstvenim područjima društvenih i humanističkih znanosti;

- ustrojavanje i provođenje **stručnog rada i stručnih aktivnosti** u području likovnih umjetnosti;

- **produkcijska** djelatnost.

(2) Pored djelatnosti iz ovoga članka, Akademija može obavljati i druge djelatnosti ako služe registriranim djelatnostima i pridonose iskorištenju prostornih i kadrovskih kapaciteta, a može obavljati i druge djelatnosti ako one nisu u suprotnosti s osnovnom djelatnošću Akademije.

*Obrazloženje:*

*Djelatnosti Akademije je valjalo jasnije izraziti te uskladiti nazivlje sa Zakonom o znanstvenoj djelatnosti i visokom obrazovanju..*

**Članak 3.**

U članku 7. stavku (3) riječ „dvije“ zamjenjuje se riječju „tri“.

*Obrazloženje:*

*Statut Sveučilišta predviđa trajanje mandata dekana 2 ili 3 godine (članak 41.). Veći broj sastavnica Sveučilišta, pa tako i druge umjetničke akademije u njegovom sastavu (Muzička akademija i Akademija dramske umjetnosti) imaju statutom određeno trajanje mandata dekana 3 godine.*

**Članak 4.**

U članku 9. u stavku (1) ispred riječi „redovitog“ dodaju se riječi „redovitog profesora u trajnom zvanju“.

*Obrazloženje:*

*U dosadašnjem tekstu ove odredbe nije bio predviđen redoviti profesor u trajnom zvanju, a određen je člankom 42. stavak 1. Statuta Sveučilišta te je stavak valjalo dopuniti navedenim zvanjem.*

**Članak 5.**

Mijenja se članak 43. i glasi:

**„Obavljanje nastavne djelatnosti**

Članak 43.

(1) Nastavnu, umjetničku, znanstvenu i stručnu djelatnost na Akademiji izvode nastavnici, umjetnici, suradnici, znanstvenici i drugi zaposlenici čija se kvalificiranost utvrđuje u postupku izbora u odgovarajuća umjetničko-nastavna, znanstveno-nastavna, nastavna, stručna i suradnička zvanja, sukladno Zakonu, Statutu Sveučilišta i ovom Statutu.

(2) Nastavnu, umjetničku, znanstvenu i stručnu djelatnost na Akademiji mogu izvoditi i osobe izabrane u odgovarajuće umjetničko-nastavno, znanstveno-nastavno, suradničko i nastavno zvanje i bez zaključivanja ugovora o radu koja ispunjava uvjete za izbor u odnosno zvanje, ako sudjeluju ili će sudjelovati u izvođenju dijela ili cijele nastave određenog predmeta (tzv. **naslovno zvanje**). Uvjeti i postupak izbora u naslovna zvanja istovjetan je uvjetima i postupku izbora u umjetničko-nastavna, znanstveno-nastavna, nastavna i suradnička zvanja.

(3) Nastavnici i suradnici obvezni su, uz poslove utvrđene Zakonom i drugim propisima, sudjelovati u radu Akademijskog vijeća i drugih radnih tijela te obavljati i druge dužnosti sukladno ovom Statutu, Statutu Sveučilišta i drugim općim aktima Akademije.

(4) U nastavi mogu odlukom Akademijskog vijeća sudjelovati i druge osobe, bez izbora u odgovarajuće zvanje i radno mjesto, koje temeljem svog znanstvenog, umjetničkog ili stručnog rada te dostignuća mogu doprinijeti kvaliteti obrazovnog procesa ili znanstvenog, umjetničkog i stručnog rada, odnosno umjetničke nastavne produkcije na Akademiji. Ovim osobama može se povjeriti najviše **do jedne trećine** nastavnog predmeta, uz uvjet da osnovni dio nastavnog predmeta izvode osobe izabrane u umjetničko-nastavna ili znanstveno-nastavna zvanja, nastavna i suradnička zvanja.

(5) Iznimno u izvođenju **cijelog** nastavnog predmeta mogu sudjelovati i osobe koje temeljem svojih umjetničkih dostignuća na domaćem ili međunarodnom planu mogu znatno doprinijeti kvaliteti obrazovnog procesa, umjetničkog rada, odnosno umjetničke nastavne produkcije, bez obveze izbora u zvanje, pod uvjetima utvrđenim ovim Statutom i uz suglasnost Senata. Odluku donosi akademijsko vijeće na prijedlog Katedre i Odsjeka.

*Obrazloženje:*

*U važećem Statutu ALU odredbe ovog članka bile su propisane na više mjesta (u člancima 43, 48. i 49.) te je nomotehnički ispravnije spojiti u jedan. Ujedno je tekst usklađen s člankom 78. Statuta Sveučilišta i člankom 92. Zakona.*

**Članak 6.**

U članku 44. dodaje se novi stavak (4) koji glasi:

(4) Opći uvjeti za izbor u znanstvena, znanstveno-nastavna, umjetničko-nastavna, nastavna i suradnička zvanja utvrđeni su Zakonom, te uvjetima koje propisuju Nacionalno vijeće za znanost, visoko obrazovanja i tehnološki razvoj, Rektorski zbor i Sveučilište. Akademija će općim aktom propisati postupak i posebne uvjete (znanstvene, umjetničke, nastavne, stručne i druge) za izbor u određena zvanja.

**Članak 7.**

Mijenja se članak 46. i glasi:

**„Postupak izbora u umjetničko-nastavna i znanstveno-nastavna zvanja te odgovarajuća radna mjesta**

### Članak 46.

(1) Izbori u umjetničko-nastavna, znanstveno-nastavna, nastavna, suradnička i stručna zvanja i na odgovarajuća radna mjesta te izbori u naslovna zvanja pokreću se donošenjem odluke Akademijskog vijeća o javnom natječaju. Natječaj se objavljuje u "Narodnim novinama", dnevnom tisku i na mrežnim stranicama Akademije te na službenom internetskom portalu za radna mjesta Europskoga istraživačkoga prostora. Natječaj mora biti otvoren najmanje 30 dana od dana posljednje objave natječaja. Postupak izbora provodi Akademijsko vijeće sukladno odredbama Zakona, Statuta Sveučilišta, ovog Statuta i drugih općih akata Akademije.

(2) Natječaj za izbor u zvanja i na radna mjesta Akademija može raspisati samo ako je radno mjesto predviđeno odgovarajućim općim aktom o unutarnjem ustroju radnih mjesta Akademije na koji je Senat dao suglasnost. Takva se radna mjesta financiraju iz proračuna Sveučilišta. Odluku o raspisivanju natječaja za odgovarajuće radno mjesto Akademijsko vijeće donosi vodeći računa o kadrovskim potrebama, odnosno, temeljem planiranja kadrova Akademije.

(3) Akademijsko vijeće imenuje stručno povjerenstvo s neparnim brojem članova, s time da povjerenstvo može imati najviše dvije trećine zaposlenika Akademije. Članovi povjerenstva moraju biti u istom ili višem umjetničko-nastavnom odnosno znanstveno-nastavnom zvanju u odnosu na ono za koje se povodi izbor. Članovi povjerenstva u pravilu se imenuju iz istog područja i polja iz kojeg se raspisuje natječaj.

(4) Ako je Akademija ovlaštena za obavljanje izbora u zvanje, Akademijsko vijeće provodi postupak izbora uz potvrdu Vijeća područja ili Senata. Vijeće područja potvrđuje izbor u umjetničko-nastavna, odnosno, znanstveno-nastavna te naslovna zvanja, osim izbora u zvanja redovitoga profesora i redovitoga profesora u trajnom zvanju, čiji izbor potvrđuje Senat.

(5) Ako Akademija pokreće izbor, a nije ovlaštena za provođenje dijela postupka izbora u umjetničku komponentu umjetničko-nastavnoga zvanja, odnosno, znanstveno-nastavno zvanje, postupak izbora u umjetničku komponentu umjetničko-nastavnoga zvanja, odnosno, znanstveno-nastavno zvanje provodi ovlaštena sastavnica, a izbor u znanstveno-nastavno i umjetničko-nastavno zvanje te na odgovarajuće radno mjesto provodi Akademijsko vijeće.

(6) Ako se jasno utvrdi da zaposlenik ispunjava kriterije za izbor u više umjetničko-nastavno ili znanstveno-nastavno zvanje te na odgovarajuće radno mjesto u odnosu na ono na koje se bira, posebnom odlukom Akademijskog vijeća i uz suglasnost zaposlenika, natječaj za izbor izvanrednog ili redovitog profesora može biti raspisan i ranije od rokova propisanih tim stavcima, ali ne prije nego sto isteknu tri godine od njegova prethodnoga izbora u zvanje te na odgovarajuće radno mjesto s nižim zvanjem.

(7) Ako neki od pristupnika nema potrebno znanstveno zvanje, odnosno umjetničku komponentu umjetničko nastavnoga zvanja, prilikom izbora u znanstveno-nastavno odnosno umjetničko-nastavno zvanje provodi se i izbor u znanstveno zvanje, odnosno umjetničku komponentu umjetničko-nastavnoga zvanja, u skladu sa Zakonom i odredbama ovoga članka.

(8) Stručno povjerenstvo iz stavka 3. ovoga članka razmatra prijave pristigle na natječaj i, u skladu s uvjetima propisanim za odnosno zvanje, sastavlja izvješće za svakog pristupnika te u izvješću obrazloženo iznosi kojega pristupnika ili pristupnike predlaže za izbor u predmetno zvanje te na odgovarajuće radno mjesto. Izvješće se sastavlja u roku od 30 dana od dana dovršetka natječaja te se upućuje Akademijskom vijeću. Akademijsko vijeće u roku od 30 dana daje mišljenje i prijedlog Matičnom odboru.

(9) Po primitku odluke Matičnog odbora, Akademijsko vijeće donosi odluku o izboru u umjetničko-nastavno, odnosno, znanstveno-nastavno zvanje i na odgovarajuće radno mjesto i to na temelju izvješća stručnog povjerenstva i odluke Matičnog odbora. Odluka Akademijskog vijeća upućuje se na potvrdu Vijeću područja osim za zvanje redovitog profesora i redovitog profesora u trajnom zvanju koje se upućuju Senatu Sveučilišta na potvrđivanje.

(10) Vijeće područja potvrđuje izbor u umjetničko-nastavna, odnosno znanstveno-nastavna te naslovna zvanja, osim izbora u nastavna te naslovna zvanja redovitoga profesora i redovitoga profesora u trajnom zvanju, čiji izbor potvrđuje Senat, čime izbor postaje pravovaljan.

(11) Svi pristupnici u postupcima izbora u zvanja i na odgovarajuća radna mjesta obavješćuju se o rezultatima izbora u roku 15 dana od dana njegova dovršetka.

(12) Ako Senat ili vijeće područja ne potvrdi izbor koji je provelo vijeće sastavnice, izborni postupak se poništava.

*Obrazloženje:*

*Dosadašnja odredba o postupku izbora u zvanja sadržana u članku 46. Statuta ovim prijedlogom je proširena i usklađena s člancima 83. i 84. Statuta Sveučilišta.*

**Članak 8.**

Mijenja se članak 47. i glasi:

**Postupak izbora u nastavna i stručna zvanja te odgovarajuća radna mjesta**

(1) Postupak izbora u nastavna i stručna zvanja i na odgovarajuća radna mjesta pokreće se i provodi na odgovarajući način u skladu sa člancima ovoga Statuta koji se odnose na izbor u znanstveno-nastavna i umjetničko-nastavna zvanja i radna mjesta.

(2) Postupak izbora provodi Akademijsko vijeće sukladno odredbama Zakona, Statuta Sveučilišta, ovog Statuta i drugih općih akata Akademije.

(3) Reizbor u nastavna i stručna zvanja i radna mjesta provodi se odgovarajućom primjenom odredaba o postupku reizbora u umjetničko-nastavna i znanstveno-nastavna zvanja i radna mjesta.

*Obrazloženje:*

*Dosadašnja odredba o postupku izbora u zvanja sadržana u članku 47. Statuta ovim prijedlogom je proširena i usklađena s člancima 85. Statuta Sveučilišta te člankom 102. st. 2. Zakona.*

**Članak 9.**

Mijenja se članak 48. i glasi:

**„Postupak reizbora na umjetničko-nastavna i znanstveno-nastavna radna mjesta**

Članak 48.

(1) Ako prethodno nije pokrenut postupak izbora u više zvanje i na odgovarajuće umjetničko-nastavno, odnosno znanstveno-nastavno radno mjesto, za zaposlenike izabrane na umjetničko nastavna, odnosno znanstveno-nastavna radna mjesta, osim redovitih profesora u trajnom zvanju, postupak reizbora provodi se u skladu sa Zakonom, Statutom Sveučilišta i Akademije.

(2) Postupak reizbora zaposlenika provodi Akademijsko vijeće svakih pet godina.

(3) Akademijsko vijeće imenuje stručno povjerenstvo od tri člana koji moraju biti u istom ili višem zvanju i na odgovarajućem radnom mjestu u odnosu na ono za koje se traži reizbor. Barem jedan član povjerenstva ne može biti zaposlenik Akademije.

(4) Stručno povjerenstvo podnosi izvješće o radu zaposlenika Akademijskom vijeću. Oblik izvješća te minimalne uvjete radnih obveza o kojima se podnosi izvješće propisuje Nacionalno vijeće za znanost, visoko obrazovanje i tehnološki razvoj.

(5) Ako Akademijsko vijeće ne prihvati izvješće o radu, odnosno prihvati negativno izvješće o radu, nakon dvije godine od dana donošenja navedene odluke, ponavlja se postupak reizbora.

(6) Ako Akademijsko vijeće ne prihvati izvješće o radu iz prethodnoga stavka, odnosno prihvati negativno izvješće o radu, pokreće se postupak redovitoga otkaza ugovora o radu (otkaz uvjetovan skrivljenim ponašanjem radnika) u skladu s općim aktom Akademije.“

*Obrazloženje:*

*Dosadašnja odredba članka 48. Statuta ovim prijedlogom je brisana jer je odredba koju je sadržavala prebačena u članak 43. ovog prijedloga. Postupak reizbora u umjetničko-nastavna i znanstveno-nastavna zvanja nije u važećem Statutu na odgovarajući način propisan te je stoga predložena nova odredba članka 48. usklađena s člankom 84.a Statuta Sveučilišta i člankom 102. st. 2. Zakona.*

**Članak 10.**

Mijenja se članak 49. i glasi:

**Postupak produljenja radnoga odnosa zaposlenika na umjetničko-nastavnim i znanstveno-nastavnim radnim mjestima**

Članak 49.

(1) Zaposleniku u umjetničko-nastavnom, odnosno, znanstveno-nastavnom i stručnom zvanju te na odgovarajućem radnom mjestu istekom akademske godine u kojoj je navršio 65 godina života prestaje po sili zakona ugovor u radu radi odlaska u mirovinu.

(2) Iznimno od odredbe stavka (1). ovoga članka, ako na Akademiji postoji potreba za nastavkom rada zaposlenika na umjetničko-nastavnom, odnosno, znanstveno-nastavnom radnom mjestu, Akademija može sa zaposlenikom koji udovoljava kriterijima izvrsnosti zaključiti ugovor o radu na određeno vrijeme od dvije godine s mogućnošću produljenja u dvogodišnjim mandatima.

(3) Kriterije izvrsnosti za odabir zaposlenika za zaključenje ugovora o radu nakon 65. godine života donosi Nacionalno vijeće za znanost, visoko obrazovanje i tehnološki razvoj, a Sveučilište općim aktom može propisati i dodatne kriterije izvrsnosti.

(4) Kada postoji potreba za nastavnom rada zaposlenika umjetničko-nastavnom, odnosno, znanstveno-nastavnom radnom mjestu, Katedra na kojoj zaposlenik djeluje tajnim glasovanjem natpolovičnom većinom svih članova Katedre donosi prijedlog o produljenju radnog odnosa. Pri donošenju svojeg mišljenja, Katedra će posebno uzeti u obzir kriterije iz stavka (3) te umjetnički odnosno znanstveni doprinos zaposlenika, te njegovu uspješnost u obrazovnom procesu i odgoju mladih umjetnika, znanstvenika i nastavnika.

(5) Prijedlog Katedre upućuje se Akademijskom vijeću koje o njemu glasuje tajnim glasovanjem.

(6) Akademijsko vijeće imenuje u skladu sa Zakonom i Statutom Sveučilišta, stručno povjerenstvo od tri člana koji moraju biti u istom ili višem zvanju od pristupnika. Barem jedan član povjerenstva ne može biti zaposlenik Akademije. Stručno povjerenstvo sastavlja izvješće i prijedlog koji upućuje na usvajanje Akademijskom vijeću. Akademijsko vijeće na osnovi izvješća i prijedloga povjerenstva upućuje u roku od mjesec dana mišljenje o ispunjenju kriterija znanstvene izvrsnosti nadležnom Matičnom odboru. Odluku Matičnog odbora upućuje se na Vijeće područja koje daje prethodno mišljenje o utvrđivanju kriterija nastavne izvrsnosti.

(7) Mišljenje Vijeća područja se potom s cjelokupnom dokumentacijom upućuje Nacionalnom vijeću za znanost, visoko obrazovanje i tehnološki razvoj na donošenje konačnog mišljenja o ispunjavanju kriterija nastavne izvrsnosti za produljenje ugovora iznad 65. godina života.

(8) Na temelju potvrde iz stavka 5. ovoga članka sa zaposlenikom se sklapa ugovor o radu na određeno vrijeme.

*Obrazloženje:*

*Postupak produljenja radnog odnosa iznad 65. godina nije u važećem Statutu na odgovarajući način riješeno; sadržano je u stavcima (3) i (4) članka 47. te je stoga valjalo uvrstiti odredbe o postupku usklađene s člankom 84.b Statuta Sveučilišta i čl. 102. st. 8. Zakona.*

**Članak 11.**

Mijenja se članak 52. tako da glasi:

**„Zvanja i ugovori o radu**

Članak 52.

(1) Umjetničko-nastavna i znanstveno-nastavna zvanja su: docent, izvanredni profesor, redoviti profesor i redoviti profesor u trajnom zvanju.

(2) Nastavna zvanja su: predavač i viši predavač, umjetnički suradnik i viši umjetnički suradnik.

(3) Suradnička zvanja su: asistent i poslijedoktorand.

(4) Stručna zvanja su: stručni suradnik, viši stručni suradnik i stručni savjetnik.

(5) Stečeno zvanje je trajno, a prestaje prelaskom u više zvanje ili njegovim oduzimanjem, sukladno odredbama Zakona. Stjecanje zvanja ne ovisi o radnom mjestu.

(6) S osobama izabranim u umjetničko-nastavna, znanstveno-nastavna, nastavna i stručna zvanja i odgovarajuća radna mjesta sklapa se ugovor o radu na neodređeno vrijeme s obvezom provođenja reizbora ili izbora u više zvanje i radno mjesto.

(7) Ako se u natječajnom postupku za određeno radno mjesto izabrana druga osoba, zaposleniku koji je do tad radio na tom mjestu ponudit će se odgovarajuće drugo radno mjesto ili će mu se, u nedostatku takvog mjesta, otkazati ugovor o radu.

(8) Ako na natječajni postupak iz stavka 7. zaposlenik ne podnese prijavu ili ne bude izabran zbog neispunjavanja uvjeta za ponovni izbor, pokrenut će se postupak redovitog osobno uvjetovanog otkaza ugovora o radu, bez obveze ponude drugog radnog mjesta.

(9) Nastavniku se može otkazati ugovor o radu samo uz suglasnost Akademijskog vijeća, osim ako je riječ o prestanku ugovora o radu po sili zakona ili stegovnoj odgovornosti.

*Obrazloženje:*

*Odredbu članka 52. Statuta valjalo je ispraviti i dopuniti te uskladiti s odredbom članka 91. Zakona.*

**Članak 12.**

Mijenja se članak 53. i glasi:

**„Postupak izbora u suradnička zvanja te odgovarajuća radna mjesta**

Članak 53.

(1) Osoba koja je završila diplomski sveučilišni studij može na temelju javnog natječaja biti izabrana u suradničko zvanje **asistenta** ako ispunjava sve uvjete propisane Zakonom, Statutom Sveučilišta i općim aktima Akademije.

(2) S asistentom se sklapa ugovor o radu na određeno vrijeme u trajanju od šest godina na suradničkom radnom mjestu asistenta.

(3) Asistent je dužan upisati i redovito pohađati poslijediplomski sveučilišni studij osim asistenata u umjetničkom području.

(4) Osoba koja je završila poslijediplomski sveučilišni (doktorski) studij može na temelju javnog natječaja biti izabrana u suradničko zvanje **poslijedoktoranda**, ako ispunjava sve uvjete propisane Zakonom..

(5) S poslijedoktorandom se sklapa ugovor o radu na određeno vrijeme u trajanju od najviše četiri godine na suradničkom radnom mjestu poslijedoktoranda.

(6) Asistenti i poslijedoktorandi pomažu u provođenju dijela nastavnog procesa, provjeri znanja, umjetničkoj, znanstvenoj i stručnoj djelatnosti Akademije.

*Obrazloženje:*

*Odredbu članka 53. Statuta valjalo je ispraviti i dopuniti te uskladiti s odredbom članka s odredbom članka 86. Statuta Sveučilišta te člankom 97. Zakona.*

**Članak 13.**

Mijenja se članak 57. tako da glasi:

**Etički kodeks i stegovna odgovornost**

Članak 57.

(1) Nastavnici i suradnici te sve osobe koje sudjeluju u obavljanju nastavnih djelatnosti dužni su u svojem profesionalnom i javnom djelovanju te ponašanju pridržavati se moralnih načela i načela profesionalne etike propisanih Etičkim kodeksom Sveučilišta i Akademije.

(2) Neizvršavanje radnih obveza, povrede radnih obveza te povrede Etičkog kodeksa i pravila ponašanja utvrđenih općim aktima Sveučilišta i Akademije povlači stegovnu odgovornost sukladno odredbama Etičkog kodeksa Sveučilišta i Akademije te drugih općih akata Akademije.

*Obrazloženje:*

*Odredbu članka 57. Statuta valjalo je uskladiti s odredbom članka s odredbom članka 79. i 94. Statuta Sveučilišta.*

**Članak 14.**

Ova Odluka stupa na snagu osmog dana od dana objavljivanja na oglasnoj ploči i internetskoj stranici Akademije, a objavljuje se nakon dobivene prethodne suglasnosti Senata Sveučilišta u Zagrebu.

|  |  |
| --- | --- |
|  | DEKAN  Izv.prof.art. Tomislav Buntak |